Komission asetus (EY) N:o 2021/98, annettu 23 päivänä syyskuuta 1998, kuitupellavan ja hampun tukea koskevista yksityiskohtaisista säännöistä annetun komission asetuksen (ETY) N:o 1164/89 muuttamisesta



Virallinen lehti nro L 261 , 24/09/1998 s. 0008 - 0009



KOMISSION ASETUS (EY) N:o 2021/98, annettu 23 päivänä syyskuuta 1998, kuitupellavan ja hampun tukea koskevista yksityiskohtaisista säännöistä annetun komission asetuksen (ETY) N:o 1164/89 muuttamisesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon pellava- ja hamppualan yhteisestä markkinajärjestelystä 29 päivänä kesäkuuta 1970 annetun neuvoston asetuksen (ETY) N:o 1308/70 (1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla ja asetuksella (EY) N:o 3290/94 (2), ja erityisesti sen 2 artiklan 6 kohdan, sekä katsoo, että komission asetuksen (ETY) N:o 1164/89 (3), sellaisena kuin se on viimeksi muutettuna asetuksella (EY) N:o 1517/98 (4), 14 artiklassa säädetään menettelyistä niiden elinten valitsemiseksi, jotka vastaavat menekinedistämistoimista pellava-alalla; kun otetaan huomioon näiden toimien arvioimiseksi tehtävien tutkimusten tärkeys, olisi säädettävä näiden menettelyjen soveltamisesta yhtä lailla näistä tutkimuksista vastaavien elinten valintaan, saadut kokemukset osoittavat, että tietyt menekinedistämistoimet, jotka vaativat erikoisosaamista pellavakuitujen ja niistä saatujen tuotteiden käytöstä, kuuluvat pellava-alan ammatillisten tai toimialakohtaisten organisaatioiden toimenkuvaan; tämän vuoksi on aiheellista myöntää tällaisille toimille yhteisön tukea sen sijaan, että niitä rahoitettaisiin julkisia hankintoja koskevien menettelyjen mukaisesti, jos komissio tunnustaa näistä toimista saatavan hyödyn, Tämän vuoksi on syytä muuttaa komission asetus (ETY) N:o 1164/89, ja tässä asetuksessa säädetyt toimenpiteet ovat pellavan ja hampun hallintokomitean lausunnon mukaiset, ON ANTANUT TÄMÄN ASETUKSEN: 1 artikla Muutetaan asetus (ETY) N:o 1164/89 seuraavasti: 1) Korvataan 14 artikla seuraavasti: "14 artikla 1. Asetuksen (ETY) N:o 1308/70 2 artiklan 2 kohdassa tarkoitetut ja yksityiskohtaiseen ohjelmaan mukaan otetut toimet sekä näiden toimien tulosten arviointi toteutetaan sen jälkeen, kun on tehty avoimet tai rajoitetut tarjouspyynnöt, sanotun kuitenkaan rajoittamatta 2 kohdan soveltamista. Avoimet tarjouspyynnöt julkaistaan Euroopan yhteisöjen virallisessa lehdessä. 2. Asetuksen (ETY) N:o 1308/70 2 artiklan 2 kohdan ensimmäisessä luetelmakohdassa tarkoitetuista toimista niille toimille, jotka kuuluvat pellava-alan ammatillisten tai toimialakohtaisten organisaatioiden toimenkuvaan, voidaan myöntää näiden organisaatioiden pyynnöstä yhteisön tukea, jos komissio tunnustaa näistä toimista saatavan hyödyn. Edellisessä kohdassa tarkoitetut toimet ovat teknistä tai kaupallista tietoa tai suhdetoimintaa koskevia toimia."2) Lisätään 15 artiklaan uusi kohta seuraavasti: "3. Tukihakemusten arvioinnissa komissio ottaa huomioon ehdotettujen toimien laadun ja toimista aiheutuvat kustannukset sekä kyseisellä alalla jo toteutetut tai parhaillaan toteutuvat toimet samoin kuin edellisten markkinointivuosien aikana toteutettujen toimien arvioinnin tulokset. Tuen myöntämisestä päätettyään komissio tekee sopimukset tuensaajien kanssa. Se ilmoittaa säännöllisesti pellavan ja hampun hallintokomitealle tehdyistä sopimuksista ja toimien edistymisestä." 2 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 23 päivänä syyskuuta 1998. Komission puolesta Franz FISCHLER Komission jäsen (1) EYVL L 146, 4.7.1970, s. 1 (2) EYVL L 349, 31.12.1994, s. 105 (3) EYVL L 121, 29.4.1989, s. 4 (4) EYVL L 200, 16.7.1998, s. 28